als_Latn dik_Latn sag_Latn
Serbia lyp borxhet
OEK: Në kuadër të politikës për pengimin e funksionalizimit të shtetit të Kosovës, Serbia së fundi po përgatitet për ta kërkuar kompensimin e dëmit ekonomik që është shkaktuar ndaj saj nga bombardimi i NATO’s dhe pavarësimi i Kosovës.
Politiko
E Mërkurë, 27 Gusht 2014 | 11:16
0 Komente.
Oda Ekonomike e Kosovës, (OEK), ka vlerësuar se kërkesa e Serbisë për kompensim dhe kërkim të borxheve nga Kosova është me prapavijë politike.
“Në kuadër të politikës për pengimin e funksionalizimit të shtetit të Kosovës, Serbia së fundi po përgatitet për ta kërkuar kompensimin e dëmit ekonomik që është shkaktuar ndaj saj nga bombardimi i NATO-s dhe pavarësimi i Kosovës”, është thënë në komunikatën e OEK-ut.
Sipas vlerësimeve të Odës Ekonomike të Serbisë i gjithë dëmi, si dhe borxhi që Kosova ka ndaj Serbisë, kapin shumën prej 10 miliardë eurosh, ku në këtë shumë janë llogaritur po ashtu edhe investimet e kompanive serbe në Kosovë para luftës, investimi nga mjetet e ish-fondeve të Serbisë dhe Jugosllavisë për zhvillim ekonomik të viseve ekonomikisht të pazhvilluara dhe pasuria e refugjatëve serbë, që u larguan pas luftës nga Kosova. “Dokumentacioni i gjerë që për këtë çështje është mbledhur dhe sistemuar në Odën Ekonomike të Serbisë dhe ajo, siç pohojnë mediet serbe, posedon të dhëna dhe dëshmi të detajuara për secilën kategori, nga mjetet që në Kosovë dikur derdheshin nëpërmjet ish-fondeve federative dhe të Serbisë për zhvillim, e deri tek investimet individuale biznesore”, është thënë në komunikatën e OEK-ut.
OEK-u ka bërë me dije se momentumi për zyrtarizmin e një nisme të tillë nga Beogradi nuk është i rastësishëm. “Së shpejti pritet që të vazhdojnë negociatat në kuadër të kornizës së Brukselit, që për qëllim kanë normalizimin e marrëdhënieve në mes të dy palëve. Nga ana tjetër, BE-ja dhe sidomos Gjermania e kanë bërë të qartë se fillimi dhe ritmi i dialogut për pranim të Serbisë në BE do të varen nga ndryshimi i politikës së Beogradit ndaj Kosovës. Serbia është e ndërgjegjshme se nga ajo do të kërkohet shumë në heqjen dorë nga pretendimet ndaj Kosovës. Prandaj, një nismë sikur kjo ‘për kompensim të dëmit dhe kërkim të borxheve nga Kosova’, mund të ketë prapavijë politike për ta ngarkuar agjendën e bisedimeve dhe për ta zhvendosur fokusin nga çështjet prioritare të bisedimeve”, është thënë në komunikatë.
Nisur nga kjo, Oda Ekonomike e Kosovës konsideron se kjo kërkesë duhet të trajtohet seriozisht dhe të analizohet nga pala e Kosovës, sepse nuk duhet përjashtuar mundësinë që, pas publikimit të saj në Beograd, ajo të hidhet së shpejti edhe në tryezën në Bruksel. “Edhe pse përmbajtja e kësaj nisme mund të duket irracionale, imponimi eventual i saj në agjendën e bisedimeve në Bruksel kërkon përgatitje paraprake në Prishtinë për t’u ballafaquar me sukses më të dhe për t’i hedhur poshtë pretendimet e saj”, ka vlerësuar OEK.
Edhe pse bëhet fjalë për një kërkesë të papranueshme, Oda Ekonomike e Kosovës është e mendimit që në nivel të administratës qendrore dhe me pjesëmarrje të të gjitha institucioneve relevante, duhet të krijohet një grup punues, i cili për detyrë do ta ketë përgatitjen e reagimit të palës së Kosovës ndaj ngritjes së çdo nisme të tillë nga ana e Serbisë. “Oda Ekonomike është e gatshme që të inkuadrohet në punën e një mekanizmi të tillë”, është thënë në komunikatën e OEK-ut.
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn